ПРИЛОГ 1

МОДЕЛ УГОВОРА

[*унети назив или име, адресу, матични број, ПИБ произвођача обновљивих извора енергије у систему тржишне премије*], (у даљем тексту: „**Произвођач**") кога заступа [*унети име и презиме*], са једне стране, и

[*унети назив, адресу, матични број и ПИБ Гарантованог снабдевача*] (у даљем тексту: **Гарантовани снабдевач**"), кога заступа [*унети име и презиме*], са друге стране

(у даљем тексту под појединачним називом „Уговорна страна” или под заједничким називом „Уговорне стране”)

закључују у Београду дана [*унети датум*]:

УГОВОР О ПРЕУЗИМАЊУ БАЛАНСНЕ ОДГОВОРНОСТИ

(у даљем тексту: „**Уговор**ˮ)

ПРЕАМБУЛА

(А) Обзиром да Уговорне стране кроз овај Уговор намеравају да постигну следеће:

1. да Произвођач остварује тржишне приходе у складу са оствареном производњом, без обзира да ли је његова Остварена производња представља позитивно или негативно балансно одступање и
2. да Произвођач врши добро прогнозирање производње електричне енергије у складу Добром праксом прогнозирања, ради стабилности тржишта електричне енергије и смањења трошкова интеграције обновљивих извора енергије у систем;

(Б) Обзиром да Гарантовани снабдевач и Произвођач намеравају да у погледу балансирања своја права и обавезе остварују узајамним плаћањем електричне енергије између Гарантованог снабдевача и Произвођача према Дан унапред тржишној цени у зависности од смера балансног одступања;

(В) Имајући у виду да се права и обавезе Гарантованог снабдевача и Произвођача остварују и плаћањем накнаде у фиксном проценту (како је дефинисана чланом 5. Уговора) од стране Произвођача по проценту од максималне понуђене цене на аукцији на којој је Произвођач стекао статус привременог повлашћеног произвођача по сваком произведеном MWh Произвођача у складу са чланом 5. Уговора.

(Г) Имајући у виду да је чланом 3. Уредбе о преузимању балансне одговорности и моделу уговора о преузимању балансне одговорности прописана обавеза Произвођача да плати додатну накнаду за девијацију прогнозе у поређењу са Планом производње коју Гарантовани снабдевач има право обрачунати у случају кршења обавезе доброг прогнозирања, у складу са Уговором.

Уговорне стране су се сагласиле како следи:

I. ПОЈМОВИ

Члан 1.

Поједини изрази који се употребљавају у овом Уговору имају следеће значење:

1. **„Балансно одступање Произвођача”** је разлика између пријављеног Плана производње електричне енергије и остварене производње Произвођача, при чему се сматра да је:
2. балансно одступање Произвођача позитивно уколико је ">0", тј. уколико је пријављени План производње нижи од остварене производње и
3. балансно одступање Произвођача негативно уколико је "<0", тј. уколико је пријављени План производње виши од остварене производње;
4. **„Дан унапред тржиште”** је организовано тржиште електричне енергије Републике Србије на коме се унапред тргује електричном енергијом у односу на наредни дан када се врши њена испорука;
5. **„Дан унапред тржишна цена”** је цена електричне енергије која се формира на Дан унапред тржишту, а коју објављује оператор тржишта у обрачунском интервалу који је одређен правилима који регулишу дан-унапред тржиште;
6. **„Обрачунски интервал”** је временски период од једног сата или други најкраћи временски период, за који се врши рачунање балансног одступања у складу са Правилима о раду тржишта електричне енергије;
7. **„Обрачунски период”** је временски период који се састоји од обрачунских интервала, а који почиње од другог календарског дана у месецу од 00:00 часова и завршава се првог календарског дана следећег месеца у 24:00 часа;
8. **„План производње”** је укупна продата електрична енергија Произвођача на тржишту електричне енергије коју Произвођач мора да пријави Гарантованом снабдевачу за сваки Обрачунски интервал и која чини део укупне пријављене позиције балансне групе Гарантованог снабдевача према надлежном оператору система;
9. **„Добра пракса прогнозирања”** подразумева степен вештине и пажње који се би се основано и разумно могао очекивати од Произвођача у вршењу исте делатности (производња електричне енергије из истог обновљивог извора) у односу на пројекте сличне величине, обима, размера, природе и сложености као што је пројекат Произвођача, за који се закључује Уговор;
10. **„Остварена производња”** је остварена производња Произвођача у Обрачунском интервалу коју утврђује надлежни оператор система у складу са Законом о енергетици, правилима о раду система на који је Произвођач прикључен и правилима о раду тржишта електричне енергије;
11. **„Надлежни оператор система”** је оператор електроенергетског система на који је прикључен релевантни објекат Произвођача;
12. **„Независни стручњак”** је лице које је независно у односу на Произвођача и Гарантованог снабдевача и које поседује искуство и квалификације да врши анализе везане за прогнозирање производње електричне енергије у електранама које производе електричну енергију из варијабилних обновљивих извора за релевантну технологију коју користи електрана Произвођача;
13. **„Независна анализа прогнозе”** је анализа коју сачињава Независни стручњак ради израде сопствене процене прогнозе производње електране Произвођача у складу са Добром праксом прогнозирања на основу података доступних Произвођачу у време Произвођачевог прогнозирања за сваки обрачунски интервал који је обухваћен релевантним периодом прогнозе;
14. **„Добро прогнозирање”** је процена производње електричне енергије из обновљивих извора на основу различитих података и фактора, укључујући али не ограничавајући се на метеоролошке податке мерења, историјске податке мерења релевантне техничке податке о електрани, податке о производном процесу и све остале необрађене податке које Произвођач користи за прогнозирање производње, а све у складу са Добром праксом прогнозирања;
15. **„Измена прописа”** значи свака измена прописа којом се накнадно мењају услови под којима је Произвођач стекао право на подстицајне мере на начин којим се умањују или ограничавају његова стечена права у погледу подстицајних мера и угрожава економска корист објекта Произвођача, осим у случају:
16. измена које су у складу са објективним критеријумима утврђеним у систему тржишне премије који је важио у тренутку доношења решења о додељивању права на тржишну премију и
17. измена или доношења прописа који су недискриминаторни, једнако и опште примењиви на све привредне субјекте у Републици Србији без обзира на њихову делатност;
18. **„Радни дан”** значи дан (сем суботе и недеље и државних празника) на који су банке отворене за рад са клијентима у Републици Србији;
19. **„Зајмодавац”** значи лице које на основу уговора о кредиту или другог правног посла обезбеђује финансирање или рефинансирање за електрану Произвођача;
20. **„Агент зајмодавца”** значи заступник једног или више Зајмодаваца који обезбеђују финансирање или рефинансирање за електрану Произвођача;
21. **„Уредба”** значи Уредба о преузимању балансне одговорности и моделу уговора о преузимању балансне одговорности.

Други изрази који нису употребљени у ставу 1. овог члана или другачије дефинисани у тексту Уговора имају значење одређено законом којим се уређује област енергетике и законом којим се уређује коришћење обновљивих извора енергије и прописима донетим на основу та два закона.

II. ПРЕДМЕТ УГОВОРА

Члан 2.

Уговорне стране регулишу права и обавезе Произвођача и Гарантованог снабдевача у вези са преузимањем балансне одговорности у складу са Законом о коришћењу обновљивих извора енергије, прописима донетим на основу њега и Уговором.

III. ПРАВА И ОБАВЕЗЕ ПРОИЗВОЂАЧА

Члан 3.

За време трајања Уговора, Произвођач је дужан да:

1. поднесе План производње Гарантованом снабдевачу најкасније три сата пре последњег тренутка могућности пријављивања оператору система од стране Гарантованог снабдевача, при чему уколико Произвођач не достави План производње за Обрачунски интервал најкасније три сата пре последњег тренутка могућности пријављивања од стране Гарантованог снабдевача, последњи претходно поднети План производње ће бити узет у обзир, те ако за Обрачунски интервал уопште не буде поднет План производње, сматраће се да је План производње једнак нули;
2. да увек у складу са Уредбом и начелом савесности и поштења врши добро прогнозирање и достави Гарантованом снабдевачу План производње;
3. да на захтев Гарантованог снабдевача у складу са Уговором ангажује Независног стручњака који ће сачинити Независну анализу прогнозе у складу са Уговором и достави ту анализу Гарантованом снабдевачу;
4. преузме одговорност за обезбеђивање да Гарантовани снабдевач прими, у истом року у ком Произвођач има обавезу да достави своју номинацију Гарантованом снабдевачу, писани доказ о подударној номинацији са номинацијом Произвођача код Гарантованог снабдевача, од лица које купује електричну енергију од Произвођача за сваку обављену трансакцију и за сваки Обрачунски интервал за који је Произвођач доставио пријављену позицију Произвођача Гарантованом снабдевачу;
5. доставља Гарантованом снабдевачу планове одржавања и искључења електране и њених производних јединица;
6. благовремено обавести Гарантованог снабдевача о непланираним прекидима рада електране и њених производних јединица;
7. обезбедити Надлежном оператору система и Гарантованом снабдевачу у реалном времену, тј. у истом тренутку када су доступни и Произвођачу, приступ и прикупљање свих битних података за прогнозирање производње, укључујући, али не ограничавајући се на метеоролошке податке мерења, историјске податке мерења, релевантне техничке податке о електрани, податке о производном процесу и све остале необрађене податке које Произвођач користи за прогнозирање производње;
8. преда инструменте обезбеђења Гарантованом снабдевачу за извршење финансијских обавеза, у форми три бланко менице са клаузулом „без протеста” и без датума истека, регистроване у Народној банци Србије заједно са меничним овлашћењем и другом потребном документацијом за њихово коришћење;
9. испуни све обавезе плаћања Гарантованом снабдевачу;
10. поднесе оператору система све привремене и коначне Планове производње које се достављају Гарантованом снабдевачу.

Произвођач има право да:

1. једнострано раскине Уговор пре његовог истека, под условом да је измирио све обавезе плаћања према Гарантованом снабдевачу пре дана раскидања те пренесе своју балансну одговорност на другу балансно одговорну страну;
2. да добије инструмент обезбеђења од Гарантованог снабдевача за обезбеђење будућих плаћања Гарантованог снабдевача по Уговору.

IV. ПРАВА И ОБАВЕЗЕ ГАРАНТОВАНОГ СНАБДЕВАЧА

Члан 4.

Гарантовани снабдевач је дужан да:

1. испуни све обавезе плаћања Произвођачу према Уговору;
2. преда инструменте обезбеђења Произвођачу за извршење финансијских обавеза у складу са Уговора, у форми три бланко менице са клаузулом „без протеста” и без датума истека, регистроване у Народној банци Србије заједно са меничним овлашћењем и другом потребном документацијом за њихово коришћење;
3. обавести Произвођача о промени правила о раду система и/или правила рада тржишта у делу који се односи на планирање рада балансно одговорних група и/или захтеване динамике достављања планова;
4. обезбедити Независном стручњаку све битне податке за прогнозирање производње које је примио од Произвођача, укључујући, али не ограничавајући се на метеоролошке податке мерења, историјске податке мерења, релевантне техничке податке о електрани, податке о производном процесу и све остале необрађене податке које Произвођач користи за прогнозирање производње;
5. користи информације које му достави Произвођач у погледу предвиђања производње Произвођача искључиво у сврху остварења својих права и обавеза као Гарантованог снабдевача у складу са Уговором.

Гарантовани снабдевач има право:

1. да добије инструмент обезбеђења од Произвођача за обезбеђење будућих плаћања Произвођача по Уговору;
2. да од Произвођача захтева ангажовање Независног стручњака у складу са Уговором уколико има основан разлог да верује да Произвођач не врши прогнозирање у складу са Добром праксом прогнозирања;
3. да захтева од Произвођача измену Уговора у случају измене прописа у делу који се тиче планирања рада балансно одговорних група и/или захтеване динамике достављања планова.

V. НАКНАДА У ФИКСНОМ ПРОЦЕНТУ КОЈУ ПРОИЗВОЂАЧ ИСПЛАЋУЈЕ ГАРАНТОВАНОМ СНАБДЕВАЧУ

Члан 5.

Произвођач је дужан да за сваки Обрачунски интервал Гарантованом снабдевачу плаћа накнаду у фиксном проценту од максималне понуђене цене на аукцији на којој је Произвођач стекао статус привременог повлашћеног произвођача, по сваком произведеном MWh, према следећој формули:

NFP = FP × MPCA

где је:

NFp вредност накнадне у фиксном проценту коју сноси Произвођач без обзира на смер балансног одступања,

Fp фиксни проценат који Министарство усваја и објављује у јавном позиву за спровођење аукција,

MPCA максимална понуђена цена на аукцији на којој је Произвођач стекао статус привременог повлашћеног произвођача.

Произвођач је дужан да плаћа накнаду из става 1. овог члана без обзира на смер балансног одступања.

VI. ДОДАТНА НАКНАДА ЗА ДЕВИЈАЦИЈУ ПРОГНОЗЕ КОЈУ ГАРАНТОВАНИ СНАБДЕВАЧ ОБРАЧУНАВА ПРОИЗВОЂАЧУ У СЛУЧАЈУ КРШЕЊА ОБАВЕЗЕ ДОБРОГ ПРОГНОЗИРАЊА

Члан 6.

Ако Гарантовани снабдевач има основа да верује да Произвођач не врши пријављивање Плана производње у складу са Добром праксом прогнозирања, Гарантовани снабдевач има право да захтева од Произвођача да ангажује Независног стручњака који ће извршити Независну анализу прогнозе.

Произвођач обавезан је да у року од 20 дана од дана пријема захтева из става 1. овог члана, предложи Гарантованом снабдевачу три Независна стручњака, a Гарантовани снабдевач у року од 10 дана од дана достављања предлога, бира једног од предложених Независних стручњака, који ће бити именован од стране Произвођача ради израде Независне анализе прогнозе.

Трошкове ангажовања Независног стручњака сноси Произвођач, осим у случају када укупно апсолутно одступање за цео период за који се израђује анализа Независног стручњака (како је испод дефинисано) износи 5% или мање, у ком случају Гарантовани снабдевач сноси трошкове ангажовања Независног стручњака.

Произвођач је дужан да обезбеди да Независни стручњак:

1) изради Независну анализу прогнозе у року од 90 дана од дана пријема захтева из става 1. овог члана и

2) преузме писаним путем обавезу да за ваљаност своје Независне анализе прогнозе одговара Гарантованом снабдевачу за штету коју Гарантовани снабдевач може претрпети.

Гарантовани снабдевач може од Произвођача захтевати ангажовање Независног стручњака највише два пута у календарској години и то за претходни период прогнозе који није дужи од шест месеци, а који период ће бити прецизиран у захтеву из става 1. овог члана.

Произвођач је дужан да Гарантованом снабдевачу без одлагања, након достављања од стране Независног стручњака, достави Независну анализу прогнозе из става 1. овог члана за сваки Обрачунски интервал који је обухваћен релевантним периодом прогнозе.

Произвођач ће обезбедити да Независни стручњак има приступ и прикупи свe битнe податкe за прогнозирање, укључујући, али не ограничавајући се на метеоролошке податке мерења, историјске податке мерења, релевантне техничке податке о електрани, податке о производном процесу и све остале необрађене податке које Произвођач користи за прогнозирање производње, од стране Произвођача и Гарантованог снабдевача (које je Гарантованом снабдевачу доставио Произвођач), а у циљу израде Независне анализе прогнозе за сваки Обрачунски интервал у оквиру претходног периода прогнозирања за који је уређена Независна анализа прогнозе.

Независна анализа прогнозе мора бити сачињена на основу истих података који су били доступни Произвођачу у време достављања Плана производње (што Независни стручњак проверава и на основу података које је Гарантованом снабдевачу доставио Произвођач), за све односне обрачунске интервале осим Обрачунских интервала у оквиру периода када је приступ систему био ограничен од стране Надлежног оператора система, укључујући али не ограничавајући се на метеоролошке податке, очекивани распоред одржавања и искључења као и било која друга ограничења која су могла утицати на производне капацитете и било које друге релевантне податке за које би се могло очекивати да су били доступни и релевантни за производњу и прогнозирање у време достављања плана производње, а све у складу са Добром праксом предвиђања.

Ако за сваки обрачунски интервал у оквиру претходног периода прогнозе:

1. апсолутна разлика између Независне прогнозе и Плана производње за сваки Обрачунски интервал у оквиру претходног периода прогнозе (у даљем тексту: апсолутно одступање) за било који Обрачунски интервал премашује 5% од инсталисане производне снаге електране Произвођача помножене са дужином обрачунског интервалаи
2. апсолутна разлика између Независне анализе прогнозе и Остварене производње буде мања од апсолутне разлике између Плана производње и Остварене производње.

Произвођач ће бити дужан да Гарантованом снабдевачу исплати накнаду за одступање прогнозе изражену у MWh апсолутног одступања помноженог са 100% цене електричне енергије на Дан унапред-тржишту у том истом обрачунском интервалу.

VI. НАЧИН ОДРЕЂИВАЊА ПЛАЋАЊА ВЕЗАНО ЗА ЕЛЕКТРИЧНУ ЕНЕРГИЈУ КОЈУ ПРОИЗВОЂАЧ ПЛАЋА ГАРАНТОВАНОМ СНАБДЕВАЧУ

Члан 7.

Гарантовани снабдевач утврђује балансно одступање Произвођача за сваки Обрачунски интервал.

У случају негативног балансног одступања Произвођача, Произвођач је дужан да Гарантованом снабдевачу плати накнаду везано за електричну енергију која одговара вредности неостварене производње електричне енергије у Обрачунском интервалу према следећој формули:

CEt = - DUTCt × OIEBOt,

где је,

CEt вредност електричне енергије која одговара вредности неостварене (пријављене и продате, али неиспоручене) електричне енергије у Обрачунском интервалу,

DUTCt Дан унапред тржишна цена формирана у временском периоду који одговара Обрачунском интервалу,

OIEBOt значи разлика између Остварене производње и пријављеног Плана производње у Обрачунском интервалу t,

Укупан износ за исплату од стране Произвођача у Обрачунском периоду израчунава се као износ збирова свих CEt иNFt у Обрачунским интервалима у оквиру Обрачунског периода, умањен за износ свих VNPEt у Обрачунским интервалима у оквиру Обрачунског периода.

Уколико је збир свих CEt и NFt у Обрачунским интервалима у оквиру Обрачунског периода нижи од износа свих VNPEt У Обрачунским интервалима у оквиру Обрачунског периода, Произвођач неће имати обавезу да врши плаћања Гарантованом снабдевачу за тај Обрачунски период.

Износи израчунати по Обрачунском периоду исплаћују се на основу рачуна који издаје Гарантовани снабдевач у динарима не касније од 20. у календарском месецу за претходни месец.

Уз рачун, Гарантовани снабдевач ће доставити Произвођачу прилог који је саставни део рачуна и који садржи табеларни списак свих Обрачунских интервала унутар Обрачунског периода, и за сваки Обрачунски интервал следеће податке:

1. вредност накнаде у фиксном проценту коју сноси Произвођач без обзира на смер балансног одступања;
2. вредност електричне енергије која одговара вредности неостварене (пријављене и продате али неиспоручене) електричне енергије;
3. вредност непријављене а произведене електричне енергије.

Произвођач ће исплатити износ рачуна у року од 15 Радних дана од дана пријема рачуна.

VII. НАЧИН ОДРЕЂИВАЊА ПЛАЋАЊА ВЕЗАНО ЗА ЕЛЕКТРИЧНУ ЕНЕРГИЈУ КОЈУ ГАРАНТОВАНИ СНАБДЕВАЧ ПЛАЋА ПРОИЗВОЂАЧУ

Члан 8.

Гарантовани снабдевач утврђује балансно одступање Произвођача за сваки Обрачунски интервал.

У случају позитивног балансног одступања Произвођача, Гарантовани снабдевач плаћа Произвођачу цену за испоручену, а непријављену електричну енергију у Обрачунском интервалу према следећој формули:

VNPEt = DUTCt × OIEBOt,

где је:

VNPEt вредност непријављене, а произведене електричне енергије у Обрачунском интервалу t.

DUTCt Дан унапред тржишна цена формирана у временском периоду који одговара Обрачунском интервалу.

ОIЕBOt је разлика између Остварене производње и Плана производње Произвођача у Обрачунском интервалу t.

Укупан износ за исплату од стране Гарантованог снабдевача у Обрачунском периоду се израчунава као збир свих VNPEt у Обрачунским интервалима у оквиру Обрачунског периода, умањен за износ свих и CEt и NFp у Обрачунским интервалима у оквиру Обрачунског периода.

Уколико је износ збир свих VNPEt у Обрачунским интервалима у оквиру Обрачунског периода, нижи од износа свих CEt и NFp у Обрачунским интервалима у оквиру Обрачунског периода, Гарантовани снабдевач неће имати обавезу да врши плаћања Произвођачу за тај Обрачунски период.

Износи израчунати по Обрачунском периоду исплаћују се на основу рачуна у динарима који издаје Произвођач до 20. у календарском месецу за претходни месец.

Уз рачун Произвођач ће доставити Гарантованом снабдевачу прилог који је саставни део рачуна и који садржи табеларни списак свих Обрачунских интервала унутар Обрачунског периода, и за сваки Обрачунски интервал следеће податке:

1) вредност накнаде у фиксном проценту коју сноси Произвођач без обзира на смер балансног одступања;

2) вредност електричне енергије која одговара вредности неостварене (пријављене и продате али неиспоручене) електричне енергије;

3)вредност непријављене а произведене електричне енергије.

Гарантовани снабдевач ће исплатити износ рачуна у року од 15 Радних дана од дана пријема рачуна.

VIII. ПРИГОВОР НА РАЧУНЕ

Члан 9.

Уговорна страна може ставити приговор на рачун испостављен тој Уговорној страни у писаној форми (у даљем тексту: „**несагласна Уговорна страна**ˮ), наводећи спорни износ и разлоге за оспоравање, у року од три Радна дана од дана пријема рачуна. Несагласна уговорна страна је дужна да неспорни део рачуна плати у року доспећа рачуна.

Овлашћени представници Уговорних страна ће споразумно решити приговор из става 1. овог Члана најкасније у року од десет Радних дана од стављања приговора и о томе сачинити записник.

Уколико се записником из става 2. овог члана утврди да је приговор у целости или делимично основан, друга Уговорна страна (у даљем тексту: „**супротна Уговорна страна**”) ће у року од пет Радних дана од дана потписивања записника издати нов рачун уместо оспореног рачуна у складу са чињеничним стањем утврђеним записником.

Уколико се записником из става 2. овог члана утврди да приговор у целости или делимично није основан, несагласна уговорна страна ће у року од пет Радних дана од дана потписивања записника платити супротној уговорној страни утврђени износ увећан за затезну камату од дана доспелости до дана плаћања.

Уколико се овлашћени представници Уговорних страна не договоре о начину решавања приговора у складу са ст. 3. и 4. овог члана у року од 30 Радних дана, спор ће се решити у складу са чланом 24. Уговора.

Без обзира на ст. од 1. до 5 овог члана, уколико Уговорна страна, због накнадно утврђене грешке у измереним подацима, плати другој Уговорној страни већи виши новчани износ за пријављену електричну енергију, та друга Уговорна страна је дужна да врати првој Уговорној страни вишак уплаћених средстава у року од осам Радних дана од дана када јој је достављен захтев за враћање у писаној форми, увећан за законску затезну камату обрачунату од првог дана након истека рока за уплату.

IX. ИНСТРУМЕНТ ОБЕЗБЕЂЕЊА ПЛАЋАЊА

Члан 10.

У року од 15 Радних дана од дана закључења Уговора, свака Уговорна страна („**Достављач**ˮ) ће доставити другој Уговорној страни („**Кориснику**ˮ) три бланко менице које је правилно потписао овлашћени заступник Достављача са клаузулом „без протеста” и без датума истека, регистроване код Народне банке Србије заједно са меничним овлашћењем и другом документацијом за коришћење истих.

Достављач ће предати нову бланко меницу Кориснику у случају наплате по било којој од достављених меница, у року од 30 Радних дана од дана активирања, при чему се нова меница предаје са својствима прописаним у ставу 1. овог члана.

Корисник може наплатити износе по меници за наплату неспорног, доспелог и неизмиреног дуга Достављача у следећим случајевима:

1. уколико Достављач не измири обавезе плаћања за један Обрачунски период ни у накнадном року од 15 Радних дана од дана обавештења за накнадно плаћање, у ком случају Корисник може наплатити неплаћени износ увећан за припадајућу затезну камату;
2. Достављач не измирује обавезе плаћања током процеса избора новог овлашћеног Достављача у складу са законом који уређује коришћење обновљивих извора енергије, у ком случају Корисник може наплатити неплаћени износ увећан за припадајућу затезну камату;
3. Достављач не испуњава своје обавезе плаћања Кориснику услед раскида Уговора на начин прописан Уговором, у ком случају Корисник може наплатити неплаћени износ увећан за припадајућу затезну камату.

Ради избегавања сумње, Корисник може наплатити износе по меници у складу са овим чланом како током, тако и након престанка или превременог раскида Уговора, у случају да су испуњени услови из става 3. овог члана.

Корисник ће вратити неискоришћене менице Достављачу у року од 30 Радних дана од престанка важења Уговора и измирења свих потраживања Корисника у складу са Уговором.

X. ЗАЛОГА И УСТУПАЊЕ ПОТРАЖИВАЊА

Члан 11.

Гарантовани снабдевач даје сагласност Произвођачу да уступи трећем лицу све доспеле и будуће износе било ког новчаног потраживања које стекне на основу Уговора у складу са законом којим се уређују облигациони односи, и да таква потраживања заложи у складу са законом којим се уређују залоге на покретним стварима и правима.

XI. ВИША СИЛА

Члан 12.

Уколико услед дејства више силе једна Уговорна страна не буде у стању да извршава своје обавезе у складу са Уговором, дужна је да о томе обавести другу Уговорну страну.

Виша сила, у смислу става 1. овог члана, је непредвидив и неизбежан догађај као што је: ванредно стање, пандемија, елементарна непогода или други непредвиђени догађај, односно околност којом се угрожава безбедност и здравље људи и/или животне средине, који спречава Уговорну страну да испуњава своје обавезе предвиђене Уговором.

Уколико било која Уговорна страна због више силе не може да испуни своје обавезе у складу са Уговором, дужна је да о томе обавести другу Уговорну страну у складу са чланом 13. Уговора.

Члан 13.

У случају настанка више силе, Уговор остаје на снази, али се његова правна дејства одлажу за време деловања више силе, осим обавезе Уговорне стране да измири све доспеле и неплаћене обавезе према другој Уговорној страни које су настале до наступања више силе, од обавештења Уговорне стране погођене дејством више силе до престанка више силе.

Уговорна страна погођена дејством више силе дужна је да обавести другу Уговорну страну како о настанку, тако и о престанку дејства више силе, најкасније у року од пет Радних дана од тренутка када је дејство више силе настало, или престало, у зависности од случаја.

По престанку дејства више силе, Уговор између Уговорних страна се наставља, а период важења Уговора се продужава за период деловања више силе, од обавештења Уговорне стране погођене дејством више силе до престанка више силе.

Уколико су обе Уговорне стране истовремено погођене дејством више силе, датум када ће обе Уговорне стране моћи да наставе да испуњавају своје обавезе сматраће се датумом престанка дејства више силе.

Члан 14.

Уговорне стране се одричу права на позивање на промењене околности у складу са законом којим се уређују облигациони односи.

Изузетно, Уговорне стране се могу позивати на промењене околности из чл. 12, 13. и 15. Уговора и то на начин и под условима предвиђеним у тим члановима.

XII. ИЗМЕНА ПРОПИСА

Члан 15.

Ако дође до измене прописа, Произвођач може Гарантованом снабдевачу поднети предлог за измену накнаде у фиксном проценту због измене прописа са приложеним документима који доказују настајање измене прописа, како би се Произвођач ставио у исти финансијски положај у којем је био према Уговору пре измене прописа осим, ако Произвођач има право да захтева измену остварене цене због измене прописа према уговору о тржишној премији закљученим између овлашћене уговорне стране и Произвођача у ком случају Произвођач неће имати права прописана овим чланом.

Ако се Гарантовани снабдевач сагласи са предлогом Произвођача у случају из става 1. овог члана, Уговорне стране дужне су да закључе анекс Уговора без одлагања са сниженим износом накнаде у фиксном проценту.

Ако Гарантовани снабдевач није сагласан са предлогом Произвођача из става 1. овог члана, Уговорне стране настојаће да заједнички одреде експерта економско-финансијске струке и услове његовог ангажовања у року од 60 дана од дана када је Гарантовани снабдевач обавестио Произвођача да није сагласан са предлогом из става 1. овог члана,

Експерт економско-финансијске струке израђује нацрт и мишљење који садржи нарочито:

1. измене прописа на које се Произвођач позива;

2) детаљан опис и образложење њиховог утицаја на умањење или ограничење права Произвођача и на економску корист од електране;

3) предлог смањења накнаде у фиксном проценту којом Произвођач долази у исти економски положај пре измене прописа или изјаву да није дошло до измене прописа у смислу овог Уговора.

Уговорна страна која није задовољна налазом и мишљењем експерта има право да покрене спор у складу са чланом 24. Уговора ради утврђивања потребе измене накнаде у фиксном проценту и, уколико постоји таква потреба, новог износа накнаде у фиксном проценту због измене прописа, све у складу са овим чланом.

Ако ниједна Уговорна стране не покрене спор у року од три месеца од дана достављања налаза и мишљења експерта Уговорним странама, Уговорне стране су дужне да закључе анекс Уговора са новом накнадoм у фиксном проценту у складу са налазом и мишљењем експерта.

Уколико експерт не буде именован и/или не достави мишљене у складу са ставом 4. овог члана у року од девет месеци од дана достављања предлога из става 1. овог члана, свака Уговорна страна има право да покрене спор у складу са ланом 24. Уговора.

Ако је [*унети одлуком суда или арбитражном одлуком*] умањена накнада у фиксном проценту, Уговорне стране су у обавези да закључе анекс у складу са одлуком [*унети одлуком суда или арбитражном одлуком*].

Фиксна накнада из члана 7. Уговора примењује се до доношења одлуке [*унети одлуком суда или арбитражном одлуком*] или закључења анекса Уговора у погледу измене прописа.

XIII. ПРЕСТАНАК УГОВОРА ОТКАЗОМ И РАСКИД УГОВОРА ОД СТРАНЕ ПРОИЗВОЂАЧА

Члан 16.

Произвођач има право да раскине Уговор са отказним роком од 30 дана од дана достављања Гарантованом снабдевачу писаног обавештења о раскиду Уговора, са доказима о наступању услова за раскид, ако:

1. Гарантовани снабдевач доспе у доцњу са исплатом било ког дугованог износа у складу са Уговором, при чему такво пропуштање није отклонио ни у накнадном року од 15 Радних дана од пријема обавештења да измири своје обавезе, а Произвођач не може из било ког разлога да наплати неизмирени дуг Гарантованог снабдевача по основу менице;
2. ма која од његових лиценци или дозвола које су потребне за извршење њених обавеза по Уговору буде одузета, поништена или стављена ван снаге, а Гарантовани снабдевач не стекне нову лиценцу или дозволу у року од 40 Радних дана од дана престанка важења лиценце или дозволе, осим у случају да друго лице постане Гарантовани снабдевач у складу са чланом 23. Уговора;
3. Гарантовани снабдевач не достави меницу како је одређено у члану 10. Уговора, а Произвођач, без своје кривице, не поседује ниједну меницуГарантованог снабдевача издату у складу са Уговором;
4. Гарантовани снабдевач одбије да измени Уговор у случају Измене прописа у складу са чланом 15. Уговора;
5. Гарантовани снабдевач одбије да закључи са зајмодавцем или агентом зајмодавца и Произвођача уговор о ступању у пројекат, у складу са чланом 23. Уговора.
6. се отвори стечај или започне ликвидација Гарантованог снабдевача у складу са прописима који уређују стечај и ликвидацију, осим у случају да друго лице постане Гарантовани снабдевач у складу са чланом 23. Уговора;
7. електрана или било који део електране буде национализован или експроприсан у складу са законом.

Уговор о ступању у пројекат представља Прилог 2 Уредбе о преузимању балансне одговорности и моделу уговора о преузимању балансне одговорности и чини њен саставни део.

XIV. РАСКИД УГОВОРА ОД СТРАНЕ ГАРАНТОВАНОГ СНАБДЕВАЧА

Члан 17.

Гарантовани снабдевач може раскинути Уговор са отказним роком од 30 дана од дана достављања писаног обавештења о раскиду Произвођачу, са доказима о наступању услова раскида, ако:

1. је било која дозвола, лиценца и/или друго овлашћење (укључујући и статус привременог повлашћеног произвођача и статус повлашћеног произвођача) које је потребно Произвођачу за рад електране трајно укинуто, одузето или стављено ван снаге, а такав губитак дозволе, лиценце и/или другог овлашћења није отклоњен у року одређеном од стране Надлежног органа;
2. је отворен стечајни поступак или започне ликвидација Произвођача у складу са прописима који уређују стечај и ликвидацију;
3. Произвођач доспе у доцњу са исплатом било ког дугованог износа, при чему такво пропуштање није отклонио ни у накнадном року од 15 Радних дана од пријема обавештења да измири своје обавезе, а Гарантовани снабдевач не може из било ког разлога да наплати неизмирени дуг по основу менице;
4. Произвођач не достави меницу у року који је предвиђен чланом 11. Уговора, а Гарантовани снабдевач, без своје кривице, не поседује ниједну меницуПроизвођача издату у складу са Уговором;

5) уколико је на основу Независне анализе прогнозе утврђено да апсолутно одступање превазилази 10% од инсталисане производне снаге електране произвођача помножене са дужином обрачунског интервала, за више од 10% Обрачунских интервала у било ком шестомесечном периоду, и ако је односним обрачунским интервалима, апсолутна разлика између Независне анализе прогнозе и Остварене производње мања од апсолутне разлике између Плана производње и Остварене производње.

XV. НАКНАДА ЗА РАСКИД

Члан 18.

У случајевима раскида услед разлога из чл. 16. и 17. Уговора, Уговорна страна ће имати право на накнаду штете од друге Уговорне стране у складу са правом које регулише обавезе из члана 19. Уговора.

XVI. ОГРАНИЧЕЊЕ ОДГОВОРНОСТИ И НАКНАДА ШТЕТЕ

Члан 19.

Уговорне стране су сагласне да ће у случају настанка штете повредом одредби Уговора, Уговорна страна која је проузроковала штету, накнадити другој Уговорној страни стварну штету.

Оштећена Уговорна страна може захтевати и накнаду измакле користи ако је штета причињена преваром, намерним неиспуњењем Уговорних обавеза или неиспуњењем Уговорних обавеза због крајње непажње.

Осим у мери у којој је то изричито другачије предвиђено Уговором, ниједна Уговорна страна неће ни у ком случају бити одговорна другој Уговорној страни за било коју индиректну штету или губитке било које врсте независно од тога како су настали.

XVII. КОМУНИКАЦИЈА ТОКОМ ВАЖЕЊА УГОВОРА

Члан 20.

Свака Уговорна страна ће у року од десет Радних дана од дана потписивања Уговора именовати лице одговорно за међусобну размену информација у вези са спровођењем Уговора, укључујући обавештења о раскиду, и доставити податке о истом другој Уговорној страни, укључујући име и презиме, адресу и број канцеларије, број телефона и e-mail адресу.

Уговорне стране могу променити лице задужено за међусобну размену информација током трајања Уговора, уз обавезу да без одлагања обавесте другу Уговорну страну, заједно са подношењем релевантних података наведених у ставу 1. овог члана.

XVIII. ОБАВЕШТЕЊА

Члан 21.

Сва обавештења, захтеви или друга комуникација између Уговорних страна вршиће се писаним путем између лица именованих за међусобну размену информација.

Сва остала обавештења и документи које једна Уговорна страна шаље другој Уговорној страни могу се доставити курирском службом или препорученом поштом, уз поштарину коју плаћа пошиљалац или електронском поштом са потврдом пријема.

XIX. ПОВЕРЉИВОСТ

Члан 22.

Уговорне стране су сагласне да садржај Уговора буде доступан свим трећим лицима.

XX. УСТУПАЊЕ УГОВОРА

Члан 23.

Друго лице може ступити у Уговор на месту Произвођача или Гарантованог снабдевача.

Уступање Уговора другом лицу на место Гарантованог снабдевача вршиће се у складу са одредбама закона којим се уређујe област енергетике, а које регулишу стицање, измену и престанак функције Гарантованог снабдевача коју врши Гарантовани снабдевач на дан закључења Уговора.

Уступање Уговора другом лицу на место Произвођача вршиће се на основу уговора о ступању у пројекат.

У случају уступања Уговора другом лицу, нови Гарантовани снабдевач или нови Произвођач ће преузети сва права и обавезе својих претходника.

Произвођач ће испуњавати све обавезе из Уговора до тренутка док нови Произвођач не ступи у Уговор, ако престане да обавља активности Произвођача.

У случају да Произвођач престане да буде Произвођач, Произвођач ће бити солидарно одговоран Гарантованом снабдевачу за обавезе које су настале пре уступања Уговора новом Произвођачу.

Уговорне стране су сагласне да ће се права зајмодавца или агента зајмодавца у вези са Уговором регулисати посебним уговором о ступању у пројекат који се налази у Прилогу 1 и чини саставни део Уговора.

Гарантовани снабдевач ће, у року од 15 Радних дана од дана подношења захтева, закључити уговор о ступању у пројекат са Произвођачем и било којим Зајмодавцима или Агентом зајмодавца, уколико постоји Зајмодавац или Агент зајмодавца.

XXI. РЕШАВАЊЕ СПОРОВА

Члан 24.

[*Опција 1: У случају да* Гарантовани снабдевач *жели да се спорови решавају пред судом Републике Србије.*]

Било који спор који настане из или у вези са Уговором, Уговорне стране ће решити споразумно, а ако то не учине у року од 60 дана, за решавање спорова биће надлежан Привредни суд у Београду.

[*Опција 2: У случају да* Гарантовани снабдевач *жели да спорове решава путем арбитраже и у складу са Правилником сталне арбитраже при Привредној комори Србије, члан 24. гласи како следи уз искључење осталих понављања овог члана:*]

Сви спорови који произилазе из или у вези са Уговором, Уговорне стране ће решити споразумно, а ако то не учине у року од 60 дана, било која Уговорна страна може упутити такав спор на арбитражу у складу са овим чланом.

Било који спор који произилази из или у вези са Уговором, укључујући спорове који се односе на његову важност, повреде, раскид или ништавост, коначно ће се решити арбитражом организованом у складу са Правилником сталне арбитраже при Привредној комори Србије.

Меродавно право за решавање спорова је право Републике Србије.

Арбитражна одлука је коначна и обавезујућа за Уговорне стране које су дужне да је спроведу без одлагања.

Све арбитражне трошкове, укључујући и трошкове заступања сноси Уговорна страна која изгуби спор, осим ако арбитражни трибунал не одлучи другачије.

Одредбе овог члана не ограничавају право сваке Уговорне стране да поднесе захтев надлежном суду за добијање привремених мера ради заштите њених права до доношења арбитражне одлуке.

[*Опција 3: У случају да Гарантовани снабдевач жели да спорове решава путем арбитраже и према Арбитражним правилима Међународне привредне коморе (ИЦЦ), члан 24. гласи како следи, уз искључење осталих понављања овог члана:]*

Сви спорови који произилазе из или у вези са Уговором, Уговорне стране ће решити споразумно, а ако то не учине у року од 60 дана, било која Уговорна страна може упутити такав спор на арбитражу у складу са овим чланом. Уговорне стране су изричито сагласне и потврђују да Споразум садржи међународне елементе и сагласне су да сваки спор који произилази из Споразума третирају као међународни, како је предвиђено чланом 3(1) (3) Закона о арбитражи.

Сви спорови који настану из или у вези са Уговором, укључујући спорове који се односе на његову важност, повреде, раскид или ништавост, коначно ће бити решени у складу са Правилима арбитраже Међународне привредне коморе (ICC) од стране једног или више арбитара именованих у складу са наведеним правилима. Одредбе о привременом (хитном) арбитру не примењују се.

Меродавно право за решавање спорова је право Републике Србије

Арбитражна одлука је коначна и обавезујућа за Уговорне стране које су дужне да је спроведу без одлагања.

Све арбитражне трошкове, укључујући и трошкове заступања сноси Уговорна страна која изгуби спор, осим ако арбитражни трибунал не одлучи другачије.

Одредбе овог члана не ограничавају право сваке Уговорне стране да поднесу захтев надлежном суду за одређивање привремене мере ради заштите њених права до доношења арбитражне одлуке.

[*Опција 4: У случају да Гарантовани снабдевач жели да спорове решава путем арбитраже и према Правилима арбитраже (Бечка правила)* *Бечког међународног арбитражног центра (VIAC) Аустријске Савезне Привредне коморе, члан 24. гласи како следи, уз искључење осталих понављања овог члана:*]

Сви спорови који произилазе из или у вези са Уговором, Уговорне стране ће решити споразумно, а ако то не учине у року од 60 дана, било која Уговорна страна може упутити такав спор на арбитражу у складу са овим чланом. Уговорне стране су изричито сагласне и потврђују да Споразум садржи међународне елементе и сагласне су да сваки спор који произилази из Споразума третирају као међународни, како је предвиђено чланом 3(1)(3) Закона о арбитражи.

Сви спорови и потраживања која произлазе из или у вези са Уговором, укључујући спорове који се односе на његову важност, повреде, раскид или ништавост коначно ће бити решени у складу са Правилима арбитраже Међународног Арбитражног центра аустријске Савезне Привредне коморе у Бечу (Бечка Правила) од стране једног или три арбитра именованих у складу са наведеним правилима.

Меродавно право за решавање спорова је право Републике Србије.

Арбитражна одлука је коначна и обавезујућа за Уговорне стране које су дужне да је спроведу без одлагања.

Све арбитражне трошкове, укључујући и трошкове заступања сноси Уговорна страна која изгуби спор, осим ако арбитражни трибунал не одлучи другачије.

[*Одредбе овог члана које следе се уносе без обзира на то која је од четири опције одабрана*]

Одредбе овог члана не ограничавају право сваке Уговорне стране да поднесу захтев надлежном суду за одређивање привремених мера ради заштите њених права до доношења арбитражне одлуке.

Током решавања спорова, од Уговорних страна се захтева да наставе са извршавањем својих неспорних обавеза у складу са одредбама Уговора.

XXII. МЕРОДАВНО ПРАВО

Члан 25.

Уговор ће бити регулисан и тумачиће се у складу са материјалним правом Републике Србије, без упућивања на одредбе о сукобу закона.

XXIII. САЛВАТОРНА КЛАУЗУЛА

Члан 26.

Ако се било једна или више одредаба Уговора сматрају неважећим, незаконитим или непримењивим у било ком погледу, ово неће утицати на пуноважност, законитост и примењивост осталих одредаба садржаних у Уговору, које ће наставити да буду пуноважне.

Уговорне стране ће настојати да замене сваку неважећу, незакониту или непримењиву одредбу пуноважном, законитом и примењивом одредбом, чији је економски ефекат најприближнији могући економском ефекту неважеће, незаконите или непримењиве одредбе у складу са законом.

XXIV. ТРАЈАЊЕ УГОВОРА

Члан 27.

Уговор ступа на снагу на дан потписивања од стране обе Уговорне стране и остаје на снази до истека шест месеци од дана спајања организованог унутар-дневног тржишта Републике Србије са јединственим европским организованим унутар-дневним тржиштем или истеком 30 месеци од дана успостављања организованог унутар-дневног тржишта у Републици Србији, у зависности од тога који рок први истекне, осим ако не буде раскинут раније.

XXV. ЗАВРШНЕ ОДРЕДБЕ

Члан 28.

Свака Уговорна страна сноси своје трошкове повезане са закључењем Уговора.

Члан 29.

Уговор је сачињен у 6 (шест) идентичних примерака, по три за сваку Уговорну страну.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_

Гарантовани снабдевач Произвођач